শামসুজ্জামান খান: নেপথ্যের ব্যাপারট হলো দেশ স্বাধীন হওয়ার পর বঙ্গবন্ধু কিন্তু ডিকটেশন দিতেন। সেই ডিকটেশন নিতেন আব্দুল গাফ্ফার চৌধুরী। কখনো কখনো মাহবুব তালুকদার। যেদিন তাকে হত্যা করা হলো তার আগের দিন মাহবুব তালুকদার ওই পাণ্ডুলিপি তার ব্রিফকেসে ভরে আমার কাছে নিয়ে এসেছিল। আমি তখন বাংলা একাডেমীতে আছি। সে আমার কাছে নিয়ে এল। বলল যে, এটা বঙ্গবন্ধুর আত্মজীবনী। উনি বলেছেন যে আমার ভাষা চেঞ্জ করতে পারবা না তোমরা। আমি যেন ওটা একটু দেখি। আমার দুর্ভাগ্য, আমি অফিসে রেখে এসছিলাম ১৪ আগস্ট। ১৫ আগস্টে ঘটনা ঘটে গেল। তারপরে ওই পাণ্ডুলিপি আর পাওয়া যায়নি। গাফ্ফার ভাই অনেক দিন বলেছিলেন তার কাছে আছে। কিন্তু তিনিও আর বার করতে পারেননি। তবে চারটা খাতা পাওয়া গিয়েছিল। সেটি কিভাবে পাওয়া গেল? মাননীয় প্রধানমন্ত্রীর কাছে আমি যেটা শুনেছি, সেটা হলো, আর্মিরা ধানমণ্ডির একটা বাসায় তাদেরকে আবদ্ধ করে রেখেছিল। কিছুদিন পর ওরা দেখাতে চাইল যে, দেশে একটা স্বাভাবিক অবস্থা এসে গেছে। সে জন্য স্কুল কলেজে যাওয়ার ব্যাপারে সবাইকে উৎসাহিত করতে লাগল। একদিন এসে বেগম মুজিবকে বলল, বাচ্চাদের স্কুলে পাঠাও। সুকুল মানে হলো স্কুল। উনি চালাক ছিলেন। বললেন, সুকুলে তো পাঠাব, কিন্তু খাতাপত্র তো রয়ে গেছে আমাদের পঁচাত্তর নাম্বার বাড়িতে। ওরা বলল, ঠিক আছে। ওহা যায়ে লে আয়ে। উনি তখন শেখ হাসিনাকে পাঠালেন। বললেন, তুমি যাও, আলমারির উপরে তোমার আব্বার জেলের ডায়রি আছে। ওটা যদি পাও তো দারুণ কাজ হবে। উনি পেলেন। ওরা এটাকে গুরুত্বপূর্ণ মনে করেনি। ময়লা খাতা। উনি নিয়ে এলেন। এই প্রথম চারটা খাতা পাওয়া গেল। কিন্তু দেখা গেল তারপরেও কিছু মিসিং আছে। পাওয়া যাচ্ছে না। তো যাইহোক, উনার সন্দেহ হলো যে, এগুলো আমাদের বাড়িতে রাখা ঠিক হবে না। আমাদের বাড়িতে যে কোনো সময় সার্চ করতে পারে। পেলে নিয়ে যেতে পারে। তো উনি শেখ মুজিবের আরামবাগের বাসায় শিকের মধ্যে কোনো রকম রেখে দিয়েছিলেন। তো কিছু উদ্ধার হয়ে গেছে। আর পরবর্তীকালে আরো কয়েকটা খাতা পাওয়া গেছে। একজন অস্ট্রেলিয়ান বাঙালি, তার কাছে একটা খাতা ছিল। সে এসে দিয়ে গেছে। আর কিছু টেপ ছিল। বঙ্গবন্ধু বলে যাচ্ছেন তার টেপ ছিল। ওই টেপ, খাতা, অস্ট্রেলিয়ান খাতা এগুলোর তারিখ মিলিয়ে মিলিয়ে আমাদের এগুলো সম্পাদনা করতে হয়েছে।